Александър Пушкин
Забрави мойто име ти…

Превод от руски: Андрей Германов, —

chitanka.info

Забрави мойто име ти…[0]

        Забрави мойто име ти.

То ще умре като извечен

шум на вълна връз бряг далечен

и звук във горски тъмноти.

        На паметния лист едва

ще бъде то следа, подобна

на плетеницата надгробна

с полуизтъркани слова.

        Забравено, ще изгори

сред страсти нови и метежни

и няма да ти подари

пак спомените чисти, нежни.

        Но в тишина, в печален ден

ти припомни го мълчалива:

„Живее споменът за мен

в сърцето, гдето аз съм жива…“

[0] Напечатано в „Литературная Газета“, 1830 г., бр. 26. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.